U-I-287/02
Natisni
Opravilna št.:
U-I-287/02
Datum odločitve:
21. 11. 2002
Objavljeno:
OdlUS XI, 241
ECLI:
ECLI:SI:USRS:2002:U.I.287.02
Akt:
Razpis zakonodajnega referenduma o predlogu Zakona o invalidskih organizacijah št. 005-02/97-8/21 z dne 18. 7. 2002
Izrek:
Pobuda za začetek postopka za oceno ustavnosti in zakonitosti odločitve Državnega zbora, s katero je bila zavrnjena zahteva za razpis zakonodajnega referenduma o predlogu Zakona o invalidskih organizacijah št. 005-02/97-8/21 z dne 18. 7. 2002, se zavrže.
Evidenčni stavek:
Na podlagi 15. člena ZRLI je Ustavno sodišče pristojno, da preizkusi odločitev Državnega zbora le v primeru, ko gre za njegovo odločitev, da ne bo razpisal referenduma, ker v zahtevi ni jasno izraženo vprašanje, ki naj bo predmet referenduma, ali ker zahteva ni obrazložena, predstavnik predlagatelja oziroma pobudnika pa na zahtevo Državnega zbora vztraja pri vprašanju v zahtevi ali ne dopolni zahteve z obrazložitvijo. Za preizkus vseh drugih odločitev, ki jih sprejema predsednik Državnega zbora v fazi vložitve zahteve, pa Ustavno sodišče ni pristojno.
Izpodbijani akt je posamičen akt predsednika Državnega zbora, ki ga je mogoče izpodbijati v upravnem sporu (157. člen Ustave), po izčrpanju pravnih sredstev pa je dopustna tudi ustavnosodna presoja v postopku z ustavno pritožbo.
Geslo:
Nepristojnost Ustavnega sodišča za presojo posamičnega akta predsednika DZ.
Referendum, zakonodajni.
Pravna podlaga:
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Boštjan Vernik, Ljubljana
Datum vloge:
22. 7. 2002
Vrsta odločitve:
sklep
Vrsta rešitve:
zavrženje
Dokument:
US21881
Dokument v PDF obliki:
U-I-287-02.pdf
118 KB
Prenesite datoteko
U-I-287/02
21. 11. 2002
SKLEP
Ustavno sodišče je v postopku za preizkus pobude Boštjana Vernika iz Ljubljane na seji dne 21. novembra 2002
s k l e n i l o :
Pobuda za začetek postopka za oceno ustavnosti in zakonitosti odločitve Državnega zbora, s katero je bila zavrnjena zahteva za razpis zakonodajnega referenduma o predlogu Zakona o invalidskih organizacijah št. 005-02/97-8/21 z dne 18. 7. 2002, se zavrže.
Obrazložitev
1. Pobudnik zahteva presojo odločitve Državnega zbora, s katero je bila zavrnjena njegova zahteva za razpis zakonodajnega referenduma o Zakonu o invalidskih organizacijah (v nadaljevanju Odločitve DZ) na podlagi 15. člena Zakona o referendumu in ljudski iniciativi (Uradni list RS, št. 15/94 in nasl. - v nadaljevanju ZRLI). Navaja, da mu Državni zbor odreka aktivno legitimacijo za vložitev zahteve za razpis predhodnega zakonodajnega referenduma, kar naj bi bilo v nasprotju z ZRLI in kršilo temeljne pravice državljanov iz 44. člena Ustave.
Uveljavlja tudi kršitev 1., 2., 3., 5., 15., 21., 25., 90. in 153. člena Ustave. Pobudnik podrobno razlaga svoje pravno stališče glede izjave Sveta invalidskih organizacij Slovenije (v nadaljevanju SIOS) o odstopu od izvedbe referenduma in poudarja, da je takšna izjava v imenu in na račun volivcev neupoštevna oziroma nična. Pobudnik daje tudi pobudo za začetek postopka za oceno ustavnosti prvega odstavka 13. člena ZRLI.
2. Na podlagi prve do pete alineje prvega odstavka 160. člena Ustave in prve do pete alineje prvega odstavka 21. člena Zakona o Ustavnem sodišču (Uradni list RS, št. 15/94 - v nadaljevanju ZUstS) Ustavno sodišče odloča o ustavnosti in zakonitosti zakonov, podzakonskih predpisov, predpisov lokalnih skupnosti in splošnih aktov za izvrševanje javnih pooblastil.
3. Pobudnik izpodbija akt predsednika Državnega zbora, s katerim ga ta obvešča, da glede na 13. člen ZRLI nima aktivne legitimacije za vložitev zahteve za razpis konkretnega predhodnega zakonodajnega referenduma, in prilaga odgovor Zakonodajnopravne službe Državnega zbora v zvezi s pobudnikovo zahtevo za razpis obravnavanega predhodnega zakonodajnega referenduma. Na podlagi 15. člena ZRLI je Ustavno sodišče pristojno, da preizkusi odločitev Državnega zbora le v primeru, ko gre za njegovo odločitev, da ne bo razpisal referenduma, ker v zahtevi ni jasno izraženo vprašanje, ki naj bo predmet referenduma, ali ker zahteva ni obrazložena, predstavnik predlagatelja oziroma pobudnika pa na zahtevo Državnega zbora vztraja pri vprašanju v zahtevi ali ne dopolni zahteve z obrazložitvijo. Le v teh primerih lahko predstavnik predlagatelja oziroma pobudnik zahteva, da odločitev Državnega zbora preizkusi Ustavno sodišče. Za preizkus vseh drugih odločitev, ki jih sprejema predsednik Državnega zbora v fazi vložitve zahteve, pa Ustavno sodišče ni pristojno. Izpodbijani akt je posamičen akt predsednika Državnega zbora, ki ga je mogoče izpodbijati v upravnem sporu (157. člen Ustave), po izčrpanju pravnih sredstev pa je dopustna tudi ustavnosodna presoja v postopku z ustavno pritožbo.
4. Ustavno sodišče je pobudo za začetek postopka za oceno prvega odstavka 13. člena ZRLI izločilo in jo bo obravnavalo kot samostojno zadevo.
5. Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić